b'\n_START_ARTICLE_\nChristian Thura\n_START_SECTION_\nFangenskap\n_START_PARAGRAPH_\nI 1773 d\xc3\xb8mte en kommisjon ham fra \xc3\xa6re og gods samt til livstid p\xc3\xa5 Munkholmen utenfor Trondhjem \xe2\x80\x93 skriftene skulle brennes av b\xc3\xb8ddelen. En kongelig resolusjon omgjorde senere dommen, s\xc3\xa5ledes at Thura i stedet for \xc3\xa5 miste \xc3\xa6ren ble hensatt p\xc3\xa5 Munkholmen p\xc3\xa5 kongens n\xc3\xa5de. Han skulle motta en riksdaler om uken, men m\xc3\xa5tte ikke bruke penn og blekk._NEWLINE_I sitt fangenskap preket han ofte for garnisonen, og underviste barn n\xc3\xa5r det var leilighet til det. Han skal ogs\xc3\xa5 ha preket det evangeliske budskap til en katolsk slave p\xc3\xa5 Munkholm, samt ha konfirmert ham. I et brev forteller han hvordan han assisterte de syke og d\xc3\xb8ende med Guds ord, alt sammen gratis._NEWLINE_I 1779 ble han ben\xc3\xa5det og fikk tillatelse til \xc3\xa5 flytte til R\xc3\xb8nne p\xc3\xa5 Bornholm. Her levde han i \xc3\xa5tte \xc3\xa5r med en klausul om at han ikke m\xc3\xa5tte forlate \xc3\xb8yen. I et brev anbefalte han seg selv til den ledige stilling som sogneprest i Pedersker, eller som rektor i R\xc3\xb8nne. Om han noensinne mottok noen av stillingene vites ikke. Han d\xc3\xb8de i 1787 og ble begravet i R\xc3\xb8nne den 19. juni, 57 \xc3\xa5r gammel.'